****

**HÁZIREND**

**Cím: 1203 Ady Endre utca 79.**

**OM azonosító: 202929**

Készítette: **Polcz-Csiszár Katalin**

Elfogadta: **Nevelő testület**

**Csodaovi Nonprofit Kft. fenntartó**

Érvényes: **2014. december 1-től**

Verziószám: **2/2014**

**2014**

**BEVEZETŐ**

A Csupacsoda Óvoda Házirendjének feladata, hogy – összhangban az óvoda Pedagógiai Programjával, a köznevelési törvényben foglaltakkal, valamint az SZMSZ szabályaival – segítse a Kedves Szülőket az óvodai életben való eligazodásban, tájékozódásban, a helyi szokások megértésében, megtanulásában.

Minden olyan lényeges információt itt adunk meg, mely szükséges az óvodai élethez. Házirendünkben foglaltak megtartása a gyermekek, a szülők, az itt dolgozók érdekeit egyaránt szolgálja, valamint mindenkire vonatkozóan kötelező érvényűek. Biztonságot, kapaszkodót ad az óvodába lépés pillanatától a mindenkit érintő jogok és kötelezettségek rendszerében, s egyben alapja annak, hogy harmonikus, nyugodt, toleráns, partneri viszonyban gondoskodhassunk a ránk bízott kisgyermekekről.

Házirendünk hatályba lépése után jogszabályként funkcionál, ezért a benne foglaltak be nem tartása számon kérhető, valamint intézkedéseket von maga után.

1. **ÁLTALÁNOS RENDELKEZÉSEK**

# 

# **Az intézmény adatai**

# OM azonosító száma: **202929**

# Az óvoda neve: **Csupacsoda Óvoda**

Az óvoda címe: **1203 Budapest, Ady Endre utca 79.**

Telefonszám: **06-20/329-40-50, 3085472**

Honlap: **www.csupacsoda.eu**

E-mail címe: [**csupacsodaovi@gmail.com**](mailto:csupacsodaovi@gmail.com)

Nyitva tartási idő: **8.00-17.30-ig**

Nyitva tartási időn kívüli ügyelet: **7.00-8.00-ig, 17.30-18.00-ig**

**Intézményünk pedagógiai célkitűzései**

Intézményünk működésének alapja a törvényes kereteken belül a fenntartói szándékon túl az, hogy a szülők, szabadon meghozott döntésükként választhassák óvodánkat, óvodánk **Pedagógiai Programját**, gyermekük harmonikus lelki, testi, érzelmi és értelmi fejlődésük érdekében.

A fentiek értelmében, valamint a **köznevelésről szóló 2011. évi CXC törvény 3.§ (2) pontja** alapján az intézmény és annak **valamennyi dolgozója** **felelős** a gyerekek harmonikus lelki, testi, érzelmi és értelmi fejlődéséért.

**A szülők az óvodai jogviszony létrehozásával elfogadják intézményünk pedagógiai és nevelési céljait, és együttműködnek ezen célkitűzések eredményes megvalósításáért az intézménnyel.**

# **A család és az óvoda közös nevelési elveinek kialakítása**

Az óvodánkba járó gyermekek legfőbb „feladata” a szabadjáték, a mozgás, a természetes kíváncsiságuktól vezérelt felfedezés, ismeretszerzés, a fantázia világában való kalandozás a mesék által, valamint ismerkedés a művészetekkel. Nevelési céljainkat úgy határoztuk meg, hogy biztosítani tudjuk a hozzánk járó gyermekek számára a saját ütemben történő fejlődéshez szükséges, fölösleges elvárásoktól mentes nyugodt légkört.

Legfőbb célunk, hogy gyermekeink megismerjék és megvalósítsák önmagukat, kialakuljon egészséges önbizalmuk és ezen tudás birtokában szeretettel, elfogadással, kíváncsisággal, őszinteséggel forduljanak társaik felé. Az esetleges konfliktusokat ne durvasággal, erőszakossággal, árulkodással oldják meg.

**Ezen törekvésünk sikerességének érdekében kérjük, hogy otthon is ezeket az alapelveket erősítsék gyermekeikben!**

# **A Házirend hatálya, elfogadása, tartalma, érvényessége**

Szabályai kiterjednek az óvodával jogviszonyban álló minden személyre, szülőkre, gyermekekre, a gyermekek hozzátartozóira, óvodapedagógusokra, és az intézmény más alkalmazottaira egyaránt. A Házirend vonatkozik az intézményt látogatókra is.

Ezt a szabályzatot az óvodavezető, a nevelőtestület, illetve a beiratkozáskor a szülők, törvényes képviselők az óvodai szerződés aláírásával fogadják el.

A Házirend nem ismétli meg a törvényben és egyéb jogi szabályokban foglaltakat. A Házirend szabályozásának célja, hogy a jogok és kötelességek gyakorlásának, érvényesítésének módozatait, ezek végrehajtásának sajátos rendjét határozza meg, és szabályozzon olyan kérdésköröket, amelyet a **2011 évi CXC tv. 25§(4) pontja,** valamint **a 20/2012. (VIII. 31) EMMI rendelet 5§ (1) és (2) pontja** a Házirend szabályozási körébe utal. Az olyan problémák megoldásánál, amelyről sem jogszabály, sem az intézmény Szervezeti és Működési Szabályzata, sem a Házirend nem rendelkezik, minden esetben a gyermek hosszú távú érdekét legjobban képviselő döntést kell hozni, kivéve, ha ez károsítaná a gyermekek többségének érdekeit.

**Kapcsolattartás**

Szülői értekezletet félévente, fogadó óra jellegű beszélgetéseket egyeztetés után a szülők által kért időpontban tartunk. A napi hírek, programok az előtérben elhelyezett faliújságon és a Csupacsoda Óvoda honlapján is figyelemmel kísérhetők. A Gyermekekről néhány mondatos tájékoztatást adnak pedagógusaink, távozáskor.

A hivatalos ügyekben kapcsolattartó a mindenkori óvodavezető, valamint az általa erre a feladatra kijelölt személy.

1. **ELJÁRÁSI SZABÁLYOK**

# **Az óvodai felvétel, átvétel eljárási rendje**

Az óvodai felvétel, átvétel jelentkezés alapján történik. A szülő gyermeke óvodai felvételét, átvételét bármikor kérheti, a gyermekek felvétele folyamatos, a szabad férőhelyekre.

A beiratkozás, a gyermek és szülei személyes megjelenésével történik, a gyermekre vonatkozó információk rögzítésével, amit a szülők tájékoztatása előz meg. A gyermek számára lehetőséget biztosítunk, hogy megismerkedhessen óvodánk életével, a gyerekekkel és az óvodapedagógusokkal. A próbahét alkalmával Igyekszünk lehetőséget teremteni óvodánk minél alaposabb megismerésére.

**Beiratkozás, kiiratkozás**

Beiratkozáskor bemutatásra kerülnek a szülők és a gyermek személyazonosságát igazoló dokumentumok (gyermek születési anyakönyvi kivonata, TAJ szám, lakcímkártya, érvényes orvosi igazolás, a szülő személyi igazolványa).

Az óvodába felvett gyermekek csoportba való beosztásáról a szülőkkel történt egyeztetés alapján, az óvodapedagógusok véleményének kikérése mellett az óvodavezető dönt.

A gyermekek átvétele más intézményekből hivatalos átjelentkezés útján történik, melynek nyomtatványát az óvodavezetők töltik ki, és küldik meg kölcsönösen egymásnak.

**Jogviszony megszűnése**

1. **A szülő kérésére:** A gyermek óvodai jogviszonyának megszüntetését a szülőnek írásban kell kérnie az óvoda vezetőjétől, melyet a megszűnés előtt 1 hónappal szóban jelez az óvodavezetőnek. Az 1 hónapos felmondási idő hatálya mindenkire kiterjed. Azonnali felmondás esetén is kötelessége szülőknek a felmondási időre vonatkozó teljes havi térítési díjat megfizetniük.
2. **Megszűnik az óvodai elhelyezés:**

* ha a gyermeket másik óvoda átvette, az átvétel napján,
* ha a jegyző, a szülő kérelmére engedélyt adott a gyermeknek az óvodából történő kimaradására,
* ha a gyermeket felvették az iskolába, a nevelési év utolsó napján (A gyermek utoljára abban az évben kezdhet óvodai nevelési évet, amelyben a hetedik életévét betölti. Abban az évben, amelyben a gyermek a hetedik életévét betölti, akkor kezdhet újabb nevelési évet az óvodában, ha augusztus 31. után született, és a nevelési tanácsadó vagy szakértői és rehabilitációs bizottság javasolja, hogy még egy nevelési évig maradjon az óvodában. A nevelési tanácsadó vagy a szakértői és rehabilitációs bizottság ilyen javaslatot a szülő kérésére és az óvoda nevelőtestületének egyetértésével tehet.(KT.24. §5.bek.))

1. **Óvodavezető hatáskörében eljárva megszűntetheti a jogviszonyt:**

- ha a gyermek az óvodából igazolatlanul 7-nél több napot van távol, feltéve, hogy az óvoda a szülőt legalább 2 alkalommal írásban figyelmeztette az igazolatlan mulasztás következményeire. (11/1994./VI.8./ MkM r. 28. § 1. bek.).

- fizetési hátralék esetén, ha az óvoda szóban, vagy írásban legalább egy alkalommal figyelmeztette a szülőt az elmulasztott díjfizetési kötelezettség következményeire. (A térítési díj befizetésére vonatkozó rendelkezések „c” részben)

# **A beiskolázás óvodai feladatai**

A szülőknek kiadott óvodai szakvéleménnyel lehet a gyermeket az iskolába beíratni. Az óvoda igazolja a tanköteles életkorba lépéskor, amennyiben a gyermek elérte az iskolába lépéshez szükséges fejlettséget.

A szülőkkel történt megbeszélés után az óvoda dönt a hatodik életévét augusztus 31-ig betöltő gyermek óvodai nevelésben való további részvételéről. Szakértői véleménnyel további egy év óvodai nevelésben részesülhet, legfeljebb a gyermek 8. életévét betöltött tanév végéig.

**A térítési díj befizetésére vonatkozó rendelkezések**

A Csupacsoda Óvoda a Csodaovi Nonprofit Kft. fenntartásában működik. A havonta esedékes térítési díj, az óvoda fenntartásának, működésének költségeit fedezi. Így az óvodával jogviszonyban álló gyermekek szüleire egyaránt kötelezően vonatkozik. Hiányzás esetén a térítési díjnak az étkezési díj hányadát a lemondott napokra, a következő hónapban jóváírjuk (részletek alább).

Előre jelzett, egész hónapos hiányzás esetén a szülő fenntartási díjat köteles fizetni, mely az óvoda zavartalan működéséhez szükséges. Ez a mindenkori térítési díj 60%-a.

A havi térítési díj befizetése tárgyhó 5. napján történik, amennyiben ez a nap hétvégére esik, a befizetés az azt követő első munkanapon esedékes, az épület nyitvatartási idejében (reggel 7-18 óráig), vagy átutalással (OTP Bank Nyrt.; 117220001-20232634 számlaszámra). Minden hónapban tárgyhavi térítési díj kerül a szülő által befizetésre.

A havi térítési díj az étkezési díjból és az óvoda fenntartásához szükséges díjból tevődik össze.

A havi térítési díj magában foglalja:

* az elhelyezést, óvodai foglalkozást, étkeztetést, különfoglalkozásokat
* gyermekek egészségfejlesztését (valamint a kötelező rendszeres egészségügyi felügyelet külső szolgáltatóval, megállapodás alapján)

A gyermekek ebédjét az Háncs Kft. biztosítja. Melegítő konyhával rendelkezünk, így az ételt előre meg kell rendelni. Amennyiben gyermek megbetegszik, kérjük, azon a napon reggel 12 óráig az étkezés lemondását. A lemondást az étkezést biztosító konyha másnaptól tudja elfogadni. Gyógyulás után is jelezni kell, hogy a gyermek mikor érkezik az óvodába. Amennyiben 12 óra után történik a jelzés, csak a következő napon tudja a konyha az étkezést módosítani. A lemondott étkezések díját az azt követő tárgyhóban tudjuk jóváírni.

Az óvoda feladata az élelmiszerekből ételmintát 48 órán át a hűtőben megőrizni a törvényben meghatározottak szerint. Az ételminta elrakására vonatkozik az otthonról behozott születésnapi, névnapi kínálásra szánt élelmiszerekre is (ÁNTSZ).

**Térítési díj meg nem fizetése esetén életbe lépő következmények:**

- ha a szülő előre jelzi, hogy a fizetési határidőt túl fogja lépni, a szóbeli megállapodásban kijelölt dátumig haladékot kaphat.

- ha a szülő elmulasztja a befizetési határidőt, az óvodavezető felszóltja a szülőt legalább egy alkalommal szóban, vagy írásban a fizetési kötelezettségére, melyet 5 napon belül teljesítenie kell.

- ha a szülő a felszólítás ellenére sem rendezi a térítési díj befizetést 5 napon belül, úgy az óvodavezető a fenntartóval egyeztetve megszűntetheti a gyermek óvodai jogviszonyát, melyre az óvodaváltoztatási lapot kísérő levélben hívja fel a szülő figyelmét.

- a jogviszony megszűnésétől számított, a törvényben meghatározott 5 napon belül a szülőnek kötelessége a gyermeke számára másik óvodát keresni és beíratni, melyről az új intézmény befogadó nyilatkozatot küld óvodánk részére.

- amennyiben nem kapjuk meg a befogadó nyilatkozatot a gyermek új óvodájától, a jogviszony megszűnését követő 15 napon belül, úgy a gyermek lakhelye szerinti jegyzőnek jelezzük a mulasztást.

1. **MUNKARENDDEL KAPCSOLATOS SZABÁLYOK**

# **Nyitva tartás**

7.00-18.00-ig

A nyitvatartási időben a gyermekekkel óvodapedagógus van 8.00-16.30-ig.

# **A nyitva tartás rendje**

6.00- 7.00 óra között technikai feladatokat lát el

7.00- 8.00 szülői igény szerint felügyeletet vállalunk, összevont csoportban

**8.00-16.30** csoportmunka folyik

16.30-17.00 külön foglakozásokon való részvétel

17.00-18.00 szülői igény szerint felügyeletet vállalunk, összevont csoportban

Nyitvatartási időn túl, korábbi érkezésre és későbbi távozásra, igény szerint (esetenként) hétvégi ellátásra is van mód, ebben az esetben azonban a szerződéses térítési díjon felül külön óradíjat számolunk fel (1000Ft/ minden megkezdett óra)

A csak délelőtti ellátásban részesülő Gyermeket közvetlenül ebéd után, a délutáni alvás előtt kérjük hazavinni (12:30 óráig), míg az egész napos ellátásban részesülőket legkorábban a délutáni pihenő után (15:00 után) lehet elvinni.

Az ünnepek miatti munkarendben bekövetkezett változásokról 7 nappal korábban kapnak értesítést a szülők.

**Az óvoda egész évben nyitva tart kivéve az alábbi időszakokat:**

Téli zárás ideje: Karácsonytól –Újévig (tekintettel a hivatalos munkarendre is).

Nyári zárás ideje (maximum 10 munkanap): nyári zárva tartás rendjéről február 15-ig tájékoztatjuk a szülőket (hirdetőtábla, honlap).

Ezen időszakok is teljes hónapnak számítanak működési szempontból, így a térítési díjat egész hónapra számoljuk, az étkezés díját, a nevelési napok arányában kell megfizetni.

Ezeken a napokon ügyelet nincs, a gyermek elhelyezéséről a szülő gondoskodik.

# **Érkezés, távozás**

Az óvodába érkezés legkésőbbi időpontja ideális esetben 8.30., így tudjuk biztosítani a csoport zavartalan reggelijét és a foglalkozások rendszerét. Kérjük, hogy 9 óra után a gyermeket megreggeliztetve hozzák be az óvodába. A reggeli eltöltése után megkezdődik a csoportmunka.

A gyermek érkezésekor, vagy elvitelekor a szülők, hozzátartozók nem mehetnek be a csoportszobába, csak kivételes alkalmakkor (pl. ünnepség, nyílt nap), akkor is benti cipőben vagy papucsban.

Távozáskor, ha az óvodapedagógus a szülőnek, vagy hozzátartozónak átadta a gyermeket, a gyermek magatartásáért, viselkedéséért, testi épségéért a szülő vagy hozzátartozó a felelős. Az óvodában akkor is elvárjuk a gyermektől az óvodában kialakított szokás-szabály rendszer betartását, ha a gyermek már a hozzátartozó felügyelete alatt van. A gyermekek, szüleik vagy hozzátartozók saját csoportjuk, mosdójuk és öltözőjükön kívül az óvoda egyéb helységeiben csak engedéllyel tartózkodhatnak.

Az óvoda a gyermekek érdekében a közvetlen utcára nyíló ajtókat zárva tartja, csengő használatával lehet bejutni az épületbe. A gyermekek biztonsága érdekében négy számjegyű kapu kód védi a kilépést. **A kapu kódot ne tanítsuk meg gyermekeinknek!**

**Kérjük, minden esetben ellenőrizzük, hogy becsuktuk-e magunk után a kaput, a gyermekek biztonsága érdekében!**

# **A gyermekek távolmaradásának igazolásra vonatkozó szabályok**

A gyermek távolmaradását (bármilyen okból történik) a szülő bejelenteni szíveskedjék az adott napon 9 óráig, sms-ben, vagy telefonon a 06-20-329-40-50-es, vagy 06-1-308-54-72-es számon.

A gyermek mulasztását, a szülőnek minden esetben jeleznie kell. Igazoltnak kell tekinteni a mulasztást, ha a szülő előzetesen bejelentette a távolmaradást, a gyermek beteg volt, és az orvos igazolja a hiányzást. Az évközi hiányzásokat a szülő jelezze a csoportot vezető óvodapedagógusnak.

**Az 5. életévét betöltött tanköteles gyermek, napi 5 órát köteles óvodai közösségben eltölteni (köznev. tv.-ben leghatározottak szerint 2015. szeptember 1-től a tanköteles kor: 3 év). A távolmaradás okát minden esetben jelezni kell. Két hétnél hosszabb hiányzást szíveskedjenek az óvoda vezetőjével egyeztetni. Távol maradását betegség esetén köteles orvosi igazolással igazolni. Egyéb családi ok miatt szülői igazolás szükséges. 7 napos igazolatlan hiányzás után az óvoda vezetője köteles írásban értesíteni a szülőt, majd a lakóhely szerinti jegyzőt.**

Igazolatlan hiányzásnak számít: ha a gyermek három napot vagy azt meghaladó időtartamot hiányzik bejelentés nélkül!

**Védő-óvó előírások**

Az óvodába érkező gyermeket minden esetben a szülő vagy a kísérő a csoportszoba ajtajában adja át az óvodapedagógusnak.

A gyermeket - ha nem a szülő jön érte- csak az írásban megjelölt személyek, vagy a szülő előzetes engedélye alapján adják át az óvodapedagógusok az érte jövőnek.

16 éven aluli személynek csak írásbeli szülői nyilatkozat alapján adható ki a gyermek.

Az óvoda nem lehet színhelye láthatásnak. Amennyiben a bíróság még nem rendelkezett a gyermek elhelyezéséről vagy nem rendelkezett a szülői jogok gyakorlásáról, a gyermek mindkét szülőnek kiadható. A határozatot be kell mutatnia az óvoda vezetőjének.

**Betegség:**

**Az óvodában csak teljesen egészséges gyermek tartózkodhat!**

Az óvodás gyermekek egészségének megóvása és a biztonságos gyógyulás érdekében, lázas, beteg, kiütéses, hasmenéses, gyógyszert, láz-, vagy köhögéscsillapítót szedő, még lábadozó gyermek sem tartózkodhat az intézményben. Ilyen esetben az óvodapedagógus kötelessége a gyermek átvételének megtagadása.

Minden szülőnek kötelessége felhívni az óvodapedagógusok figyelmét arra, ha gyermeke betegségre (allergiára, lázgörcsre, stb.) hajlamos, de azt a beiratkozásnál kitöltendő dokumentumokban is meg kell jelölni.

Betegség esetén, az óvodapedagógus telefonon értesíti a szülőket, akik haladéktalanul kötelesek a gyermekük orvosi vizsgálatáról gondoskodni. A betegségek elbírálásával, tudomásul vételével kapcsolatban a szülőnek el kell fogadnia az óvodapedagógus jelzését. Betegségből felgyógyuló, gyermek csak orvosi igazolással jöhet óvodába. Ennek hiányában az óvodapedagógus nem veheti át a gyermeket. A szülőknek a tőlük elvárható legnagyobb fokú gondossággal kell eljárnia, különös tekintettel arra, hogy az óvoda közösségi nevelés színtere. Fokozott a fertőzések veszélye, az óvodáskorú gyermek pedig fogékony az ilyen jellegű betegségekre. A szülő köteles jelenteni, ha családjukban fertőző megbetegedés fordul elő (rubeóla, bárányhimlő, skarlát, májgyulladás, tetű, stb.). Az intézmény pedig a bejelentést követően jelez az ÁNTSZ felé, és fertőtlenítő takarítást végez.

**Az óvodában tilos a gyermeknek gyógyszert adni!**

Kivétel: életmentő gyógyszerek (allergia, asthma), illetve lázcsillapítás.

**Speciális étrend:**

Speciális étrendet igénylő gyermek esetében az óvoda vezetője egyeztet a szülőkkel. Amennyiben óvodánk nem tudja biztosítani a speciális étrendet a gyermek számára, a szülő ételt hozhat be.

**Egészségmegőrzés:**

Az óvoda védőnője, gyermekorvosa és fejlesztő pedagógusa folyamatosan nyomon követi a gyermekek fejlődését és az ezzel kapcsolatos szűrővizsgálatokat elvégzi. Amennyiben a vizsgálatot végző személy a gyermeket további vizsgálat céljából szakemberhez küldi, kérjük a szülők együttműködését. Az óvoda nagycsoportosai évente egyszer fogászati szűrésen és hallásvizsgálaton esnek át. A gyermekekkel foglalkozó szakemberek nevét a faliújságon tesszük közzé.

**Baleset védelmi szabályok:**

A balesetek megelőzése érdekében az óvodába a gyermekek egészségüket és testi épségüket veszélyeztető eszközöket nem hozhatnak (szúró-vágó szerszámok, gyufa, stb). Fülbevalón kívül más ékszerek viselése a napi tevékenységek során balesetveszélyes helyzeteket teremthetnek, ezért kérjük, ezeket mellőzni szíveskedjenek. Amennyiben a gyermeknél ilyet találunk, az óvodapedagógus megőrzésre átveszi a gyermektől, és a szülőnek átadja.

Baleset esetén az óvodapedagógusoknak a gyermeket haladéktalanul el kell látnia, eközben a csoport felügyeletét meg kell szervezni. Az orvosi ellátást igénylő balesetek esetén az óvodapedagógus azonnal értesíti az óvoda vezetőjét, a szülőt. Az elsősegélynyújtás után haladéktalanul megteszi a szükséges intézkedéseket (orvoshoz szállítás, mentő hívás). Minden szülőnek, a gyermeke érdekében kötelessége a napközben elérhetőségére (telefonszám) vonatkozó információt megadni az óvodai beiratkozás alkalmával. Ezt az információt az óvodapedagógusok minden nevelési év elején kötelesek egyeztetni a szülővel és aktualizálni az adatokat. A személyes adatok változásáról a lehető legrövidebb időn belül tájékoztatni kell az óvodát.

* **Az óvoda kapuját csak felnőtt nyithatja, zárhatja!**
* **Az óvoda helységeinek burkolata csúszhat, vizes lábbelivel óvatosan közlekedjünk!**
* **Az óvoda épületében futni tilos!**
* **A lépcső használata különös figyelmet igényel, kapaszkodni kell!**
* **A bejárati ajtón kívülre, az udvarra csak felnőtt kíséretében mehet gyermek!**
* **A konyhába sem gyermek, sem szülő nem léphet be!**
* **Az elektromos árammal működő gépekhez gyermek nem nyúlhat!**
* **A tisztítószereket elzárva kell tartani!**
* **A gyermek, otthonról behozott játéka nem lehet balesetveszélyes, az esetlegesen benne keletkezett károkért nem vállalunk felelősséget!**
* **Óvodánk elutasítja az agressziót, a testi és lelki fenyítést, valamint a káromkodást!**

**Higiéniai előírások:**

Óvodánkban a HACCP előírásainak megfelelő élelmezésbiztonsági előírások vannak érvényben. A Csupacsoda Óvoda rendelkezik HACCP kézikönyvvel, mely rögzíti a takarítás, fertőtlenítés, tárolás, tálalókonyha használat szabályait, amely minden dolgozóra érvényes. A csoport szokásainak megfelelően megünnepeljük a gyermekek születésnapját, névnapját, kérjük, hogy a köszöntéshez hozott –HACCP előírásoknak megfelelő - élelmiszert adják át a felnőtteknek, ne tárolják azt az öltözőszekrényében.

Az óvoda területén a gyermekek nassoltatása, egyéni étkeztetése otthonról hozott élelmiszerrel (csokoládé, Túró-Rudi, banán, innivaló) a többi gyermekkel szemben nem etikus.

**Az Csupacsoda Óvoda területén és környékén a tisztaság megőrzése mindannyiunk érdeke, ügyeljünk rá!**

**A szemetet kérjük, mindenki a szeméttárolókba helyezze!**

**Az óvoda egész területén tilos a dohányzás, szeszes ital és kábítószer fogyasztása!**

**A gyermekek öltöztetésével kapcsolatos szabályok**

A Gyermekek névtáblával ellátott szekrénybe helyezik el ruháikat, személyes tárgyaikat. A szekrények a Csupacsoda Óvoda előterében, találhatók. A Gyermek váltócipő nélkül csak az előszobában tartózkodhat, az óvoda egyéb helyiségeiben a váltócipő használata kötelező.

A gyermeket a szülők a napi várható időjárásnak megfelelően öltöztessék fel, és váltóruházatról (alsónemű, felsőruházat, benti cipő) a szülők gondoskodjanak.

A csoportszobában váltó ruha használata ajánlott, a higiéniai szempontok miatt.

Fontos, hogy az óvodában a gyermek jól érezze magát, ezért praktikus olyan ruhát választani, amelyben csúszhat, mászhat, homokozhat, gurulhat a fűben.

A Csupacsoda Óvoda az alábbi higiéniás és ruházati eszközöket biztosítja:

* tisztálkodó szerek (szappan, WC papír, zsebkendő, fogkrém, fogkefe)
* tisztálkodó eszközök (kéztörlők, fésű)
* alváshoz szükséges felszerelés (névvel ellátott ágy)

 A Szülőnek a következő eszközökről kell gondoskodnia:

* váltó ruha évszaknak megfelelően (kinti, benti, sószobai használatra, torna)
* váltó cipő
* akinek még szükséges pelenka, popsi törlő, kenőcs
* tartalék fehérnemű "balesetek"esetére

# **A gyermekek számára behozható tárgyak**

Az óvoda nem vállal felelősséget az óvodapedagógus által nem igényelt, gyermek által az óvodába hozott értékes tárgyak (aranylánc, karóra, karkötő, mobiltelefon, egyéb tárgyak, játékok stb.) megőrzéséért, eltűnéséért. Az ékszerek balesetveszélyesek, így kérjük a szülőket, az óvodában a gyerekek ne használják az említett ékszereket.

A gyerekek testi épségét veszélyeztető tárgyak, anyagok behozatala tilos (tű, kés, olló, gyógyszer).

**Az óvoda területére szülők, vagy hozzátartozók által behozott tárgyakért nem vállalunk felelősséget!**

**Az udvarhasználat és az intézmény tornaszoba, sószoba használatára vonatkozó szabályok**

A tornaterem Házirendje:

* A tornatermet a gyerekek testnevelés és, gyógytestnevelés foglalkozásokon használhatják kizárólag óvodapedagógus illetve gyógytornász felügyeletével.
* A terem csak váltócipőben vehető igénybe, utcai cipővel belépni TILOS,
* A foglalkozások után a csoport köteles a teremben rendet tenni.

Az udvar használat rendje:

* Az udvaron csak felnőtt jelenlétében tartózkodhatnak gyermekek.
* Az udvari játékok használatára vonatkozó szabályok az óvodai nyitva tartás és az azon kívüli használat idején is mindenkire kötelező érvényűek és betartásuk kötelező.
* Az udvari játékokat használat után mindig rendben kell hagyni, a homokozót le kell takarni.

A sószoba használat rendje:

- A sószobát és a benne lévő sóhomokozót a gyermekek csak váltó ruhában, váltó cipőben és felnőtt felügyelete mellett használhatják.

- A sószoba vendégei felelősséggel tartoznak a berendezési tárgyakért és a tisztaságért.

**Óvodán belüli dohányzás**

Az óvoda egész területén tilos a dohányzás!

A dohányzóhely nem lehet az intézmény bejáratától számított 5 méteren belül.

Dohányzást tiltó feliratok jól láthatóan, az óvoda területének több pontján kihelyezettek.

A szabályzatban foglaltak megsértése fegyelmi eljárással szankcionálható.

1. **JOGOK GYAKORLÁSÁNAK LEHETSÉGES MÓDJAI**

# **A jogok megismerése**

Az óvoda saját honlapján közzéteszi az óvoda Házirendjét, mely a szülők számára elérhető, az óvodai szerződés aláírásával a szülő elfogadja a házirendben foglaltakat. A Házirend továbbá megtalálható az óvodavezető irodájában és a faliújságon is.

**Emberi méltósághoz való jog**

**A gyermekeket** az óvodában, biztonságban és egészséges környezetben neveljék, oktassák. Óvodai napirendjét életkorának megfelelően alakítsák ki. Különös joga, hogy emberi méltóságát és személyiségét tiszteletben tartsák. A gyermeket közvetlen vagy közvetett hátrányos megkülönböztetés nem érheti. A gyermek joga, hogy képességének, érdeklődésének megfelelő nevelésben és oktatásban részesüljön.

Vallási és világnézeti, nemzeti vagy etnikai önazonosságát tiszteletben kell tartani.

A gyermek cselekvési szabadságát, családi élethez, magánélethez való jogát az óvoda nem korlátozhatja, de a gyermek ezen jogának gyakorlása közben nem veszélyeztetheti saját, illetve társai, az óvoda alkalmazottainak egészségét, testi épségét.

A gyermek nem vethető alá testi fenyítésnek, kínzásnak, kegyetlen, embertelen, megalázó büntetésnek vagy bánásmódnak. Az intézmény dolgozói számára TILOS a gyermekekkel szemben a durva szavak, gúnyos megjegyzések, a megalázó hangnem használata.

A gyermek az óvoda eszközeit, berendezését, felszereléseit rendeltetésszerűen használhatja, arra vigyáznia kell.

A gyermek személyi adatait az óvodavezető, és a gyermek óvodai csoportjában dolgozó óvodapedagógusok kezelhetik, ezeket az adatokat mindegyikük köteles az adatkezelés törvényi szabályainak megfelelően kezelni.

A gyermek fejlődéséről, információt továbbadni a szülőnek, gondviselőnek minden korlátozás nélkül lehet, egyéb személyeknek csak az adatkezelés, törvényi szabályait betartva lehet.

A szülőnek az óvodavezetőhöz szükséges fordulnia, amennyiben betekintést szeretne nyerni, azzal kapcsolatban, hogy az óvodában hol és milyen adatait tartják nyilván.

**A szülő jogai**

A szülő joga, hogy megismerje a nevelési-oktatási intézmény, pedagógiai programját, Szervezeti és Működési Szabályzatát, Házirendjét, és tájékoztatást kapjon az abban foglaltakról (személyesen az óvodavezetőtől, honlapról letölthető formában).

Joga, hogy saját gyermeke fejlődéséről, magaviseletéről évente legalább két alkalommal részletes és érdemi tájékoztatást, a gyermek neveléséhez tanácsokat, segítséget kapjon.

Kezdeményezheti szülői szervezet, óvodaszék létrehozását, s abban tevékenyen közreműködhet. Az óvodai szülői szervezet (közösség) figyelemmel kíséri a gyermeki jogok érvényesülését, a pedagógiai munka eredményességét. A gyermekek nagyobb csoportját érintő bármely kérdésben tájékoztatást kérhet az óvoda vezetőjétől, s az adott kérdés megtárgyalásakor, mint a szülői szervezet képviselője, tanácskozási joggal részt vehet a nevelőtestületi értekezleten.

Véleményt nyilvánítani, javaslattal élni az óvoda működésével, az óvodai élet valamennyi kérdésével kapcsolatosan (ennek fóruma, módja lehet szülői értekezlet, fogadóóra, írásos beadvány).

**A szülő kötelessége**

A szülő kötelessége, hogy gondoskodjon a gyermeke testi, érzelmi, értelmi és erkölcsi fejlődéséhez szükséges feltételekről.

Biztosítsa a gyermeke zavartalan, rendszeres óvodába járását.

Az óvoda felveheti azt a gyermeket is, aki a harmadik életévét a felvételtől számított fél éven belül betölti.

Kísérje figyelemmel gyermeke fejlődését, és a tőle elvárható módon segítse a fejlődés folyamatát, valamint a gyermek közösségbe való beilleszkedését, a közösségi élet szabályainak elsajátítását.

Rendszeresen tartson kapcsolatot a gyermekével foglalkozó pedagógusokkal és részükre az együttnevelés érdekében a szükséges tájékoztatást adja meg.

Tartsa tiszteletben az óvoda dolgozóinak emberi méltóságát és jogait.

**A szülők tájékoztatása**

A szülőket az óvoda vezetője a programokról, nevelés nélküli munkanapokról, a szünetek idejéről, a csoportok előtti faliújságon keresztül folyamatosan, az intézmény honlapján folyamatosan, szülői értekezleten tájékoztatja.

A szülőket a nevelők a tanulók egyéni haladásáról az alábbi módon tájékoztatják: a szülői értekezleteken, a nevelők fogadóóráin évente két alkalommal, írásos formában (fejlődési napló).

**Jogorvoslati eljárás**

Ha bármely gyermeket az óvodában bárki általános emberi, gyermeki jogainak gyakorlásában próbál korlátozni, a gyermek szülője erről értesíti az óvoda vezetőjét. Az óvodavezető a probléma jellegének megfelelően intézkedik.

Szükség esetén vizsgálatot, eljárást indít a tények pontos feltárása és a szükséges intézkedések megtétele érdekében. A vizsgálat, illetve eljárás eredményéről, annak lezárulta után, a lehető legrövidebb időn belül tájékoztatja az érintett szülőt.

1. **ZÁRÓ RENDELKEZÉSEK ZÁRÓ RENDELKEZÉSEK**

**A Házirend érvényessége, nyilvánossága, módosítása**

Az Nkt. 25.§ (4) bekezdésének megfelelően az óvoda **Házirendjét** a nevelőtestület fogadta fenntartó egyetértésével.

A **Házirend** 2014. december 1-én lép hatályba és visszavonásig érvényes

A **Házirend** egy nyomtatott példányát – a köznevelési törvény előírásainak megfelelően – az óvodába történő beiratkozáskor a szülőnek át kell adni.

A **Házirend** egy-egy példánya az alábbi helyeken tekinthető meg:

* az óvodavezető irodájában;
* az intézmény honlapján;
* az intézmény faliújságján.

A **Házirend** gyerekekre és a szülőkre vonatkozó kiemelten fontos rendelkezéseit minden nevelési év elején az óvodapedagógusoknak meg kell beszélniük a szülőkkel szülői értekezleten.

A **Házirendről** vagy annak egyes pontjairól minden szülő részletes tájékoztatást kérhet az óvodavezetőtől, egy előre egyeztetett időpontban.

A **Házirend** nyilvános, megtekinthető az intézmény honlapján, onnan letölthető.

A **Házirend** módosítására javaslatot tehet:

* a nevelőtestület;
* a Szülői Munkaközösség (ha alakul);
* az óvoda fenntartója.

# 

# **A Házirend felülvizsgálati rendje**

Jogszabályi és egyéb változások alkalmával megtörténik a Házirend felülvizsgálata.

**Záradék:**

A Csupacsoda Óvoda Házirendjét a nevelőtestület a ……………………………………………..-n tartott nevelési értekezletén elfogadta.

|  |  |
| --- | --- |
| **NÉV** | ALÁÍRÁS |
|  |  |
|  |  |
|  |  |
|  |  |
|  |  |
|  |  |
|  |  |

A Házirendet a fenntartó .............................................................. napján jóváhagyta.

...............................................

fenntartó képviselője